ສະ​ຫະ​ລັດ ຈະ​ສືບ​ຕໍ່ ເລັ່ງ​ປະ​ຕິ​ບັດ ແຜນ​ການຖອນ​ກຳ​ລັງ​ ອອກ​ຈາກ ອັ​ຟ​ກາ​ນິ​ສ​ຖານ ໃນ​ປີ 2020
ໃນ​ຕົ້ນ​ເດືອນ​ກັນ​ຍາ 2019, ທູດ​ພິ​ເສດ ​ຂອງ ວໍ​ຊິງ​ຕັນ ທ່ານ ຊາ​ລ​ເມ ຄາ​ລິ​ລ​ຊາດ ໄດ້​ປະ​ກາດ​ວ່າ ​ທ່ານ​ໄດ້​ບັນ​ລຸ​ຄວາມ​ສຳ​ເລັດ​ທີ່​ສຳ​ຄັນ ກ່ຽວ​ກັບ ການ​ເຈ​ລະ​ຈາ​ສັນ​ຕິ​ພາບ ​ກັບ​ກຸ່ມ​ຕາ​ລີ​ບານ.
ປີ 2020 ໃນປະເທດ ອັຟການິສຖານ ໄດ້ເລີ່ມຕົ້ນຂຶ້ນດ້ວຍລັດຖະບານທ່ານ ທຣຳ ປະຕິຍານທີ່ຈະດຳເນີນແຜນການຖອນກອງກຳລັງ ສະຫະລັດ ແລະ ແນວໂນ້ມການເສຍຊີວິດ ແລະ ບາດເຈັບໃນການຕໍ່ສູ້ເພີ່ມຂຶ້ນຂອງທະຫານ ສະຫະລັດ ໃນປະເທດດັ່ງກ່າວ ໃນເດືອນທັນວາປີກາຍນີ້, ທຳນຽບຂາວໄດ້ກ່າວວ່າ ການຫຼຸດກອງທະຫານ ສະຫະລັດ ໃນ ອັຟການິສຖານ ແມ່ນບໍ່ຈຳເປັນຕ້ອງກ່ຽວຂ້ອງກັບການບັນລຸຂໍ້ຕົກລົງສັນຕິພາບກັບກຸ່ມຕາລີບານ ນັກຂ່າວວີໂອເອ ໂມຮຳເມັດ ອາມາດີ ມີລາຍງານເພີ່ມເຕີມ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ທະຫານ ອາເມຣິກັນ ຢ່າງໜ້ອຍ 20 ຄົນ ໄດ້ຖືກຂ້າຕາຍໃນ ອັຟການິສຖານ ໃນປີ 2019, ເປັນຈຳນວນຜູ້ເສຍຊີວິດທີ່ສູງທີ່ສຸດ ນັບຕັ້ງແຕ່ການປະຕິບັດການທາງທະຫານຂອງອົງການ NATO ໃນປະເທດດັ່ງກ່າວໄດ້ສິ້ນສຸດລົງໃນທ້າຍປີ 2014 ການເສຍຊີວິດທັງຫຼາຍໄດ້ມີຂຶ້ນ ໃນຂະນະທີ່ລັດຖະບານ ວໍຊິງຕັນ ໄດ້ຈັດການເຈລະຈາສັນຕິພາບໂດຍກົງກັບກຸ່ມຕາລີບານ ທີ່ໄດ້ເພັ່ງເລັງໃສ່ການສິ້ນສຸດສົງຄາມນັ້ນ, ເຊິ່ງແມ່ນສົງຄາມທີ່ຍາວທີ່ສຸດ ຂອງ ສະຫະລັດ ໃນຕະຫຼອດເວລາສ່ວນຫຼາຍຂອງປີນັ້ນ ໃນຕົ້ນເດືອນກັນຍາ 2019, ທູດພິເສດ ຂອງ ວໍຊິງຕັນ ທ່ານ ຊາລເມ ຄາລິລຊາດ ໄດ້ປະກາດວ່າທ່ານໄດ້ບັນລຸຄວາມສຳເລັດທີ່ສຳຄັນ ກ່ຽວກັບ ການເຈລະຈາສັນຕິພາບກັບກຸ່ມຕາລີບານ ທ່ານ ຊາລເມ ຄາລິລຊາດ ທູດພິເສດຮັບຜິດຊອບໃນການເຈລະຈາສັນຕິພາບກັບກຸ່ມຕາລິບານໄດ້ກ່າວວ່າ “ຖ້າສະພາບການຄືທີ່ໄດ້ກ່າວໃນຂໍ້ຕົກລົງຫາກດຳເນີນໄປ, ພາຍໃນ 135 ວັນພວກເຮົາກໍຈະອອກຈາກຖານທັບ ສະຫະລັດ ຂອງພວກເຮົາຫ້າແຫ່ງ ບ່ອນທີ່ກອງກຳລັງຂອງພວກເຮົາປະຈຳການຢູ່ນັ້ນ ” ຫຼາຍວັນຕໍ່ມາ, ປະທານາທິບໍດີ ທຣຳ ໄດ້ຂຽນຂໍ້ຄວາມໃນທວິດເຕີວ່າ ທ່ານຈະພົບປະກັບຜູ້ແທນກຸ່ມຕາລີບານ ໃນນະຄອນຫຼວງ ວໍຊິງຕັນ, ແຕ່ສອງສາມວັນຕໍ່ມາ ທ່ານກໍໄດ້ຍົກເລີກແຜນການເຈລະຈານັ້ນ ປະທານາທິບໍດີ ດໍໂນລ ທຣຳ ໄດ້ກ່າວວ່າ “ພວກເຮົາມີແຜນການເຈລະຈາສັນຕິພາບໃນສອງສາມວັນຂ້າງໜ້າ ຂ້າພະເຈົ້າໄດ້ຍົກເລີກມັນ ເມື່ອຂ້າພະເຈົ້າຮູ້ວ່າພວກເຂົາໄດ້ຂ້າທະຫານ ອາເມຣິກັນ ທີ່ຍິ່ງໃຫຍ່ຈາກເກາະ ເປີໂຕ ຣີໂກ ແລະ ປະຊາຊົນຜູ້ບໍລິສຸດອີກ 11 ຄົນ ພວກເຂົາຄິດວ່າເຂົາຈະໃຊ້ການໂຈມຕີນີ້ເພື່ອສະແດງຄວາມແຂງແກ່ນ ແຕ່ແທ້ຈິງແລ້ວ ສິ່ງທີ່ພວກເຂົາໄດ້ສະແດງໃຫ້ເຫັນແມ່ນຄວາມອ່ອນແອທີ່ມີມາຢ່າງຕໍ່ເນື່ອງ ໃນສີ່ວັນທີ່ຜ່ານມາພວກເຮົາໄດ້ໂຈມຕີສັດຕູຂອງພວກເຮົາໜັກກວ່າທີ່ພວກເຂົາເຄີຍຖືກມາກ່ອນ ແລະ ມັນຈະດຳເນີນຕໍ່ໄປ” ປະທານາທິບໍດີ ທຣຳ ໄດ້ໄປຢ້ຽມຢາມ ກອງທະຫານ ອາເມຣິກັນ ໃນປະເທດ ອັຟການິສຖານ ເມື່ອທ້າຍເດືອນພະຈິກທີ່ຜ່ານມາ ສະຫະລັດ ມີກຳລັງທະຫານປະມານ 12,000 ຄົນໃນ ອັຟການິສຖານ, ແຕ່ທ່ານປະທານາທິບໍດີໄດ້ເວົ້າວ່າ ການຖອນກຳລັງ ສະຫະລັດ ຈະບໍ່ສົ່ງຜົນກະທົບຕໍ່ການປະຕິບັດການຂອງ ສະຫະລັດ ຢູ່ໃນພາກພື້ນນັ້ນ ປະທານາທິບໍດີ ທຣຳ ໄດ້ກ່າວວ່າ “ໃນເວລາດຽວກັນ, ພວກເຮົາຈະຫຼຸດຈຳນວນ ກອງກຳລັງທະຫານຂອງພວກເຮົາເທື່ອລະນ້ອຍ ແຕ່ຍ້ອນມີອາວຸດທຸກຢ່າງຢູ່ພຽບພ້ອມ ພວກເຮົາແທ້ຈິງແລ້ວສາມາດສ້າງຄວາມເສຍຫາຍຫຼາຍກວ່າ ການມີ ກຳລັງທະຫານທີ່ໜ້ອຍລົງ ” ລັດຖະມົນຕີປ້ອງກັນປະເທດ ສະຫະລັດ ທ່ານ ມາກ ເອັສເປີ ໃນສອງສາມວັນຕໍ່ມາໄດ້ກ່າວວ່າ ການຕົກລົງທາງການເມືອງແມ່ນພຽງວິທີດຽວ ທີ່ຈະສິ້ນສຸດສົງຄາມໃນ ອັຟການິສຖານ ທ່ານ ມາກ ເອັສເປີ ລັດຖະມົນຕີປ້ອງກັນປະເທດ ສະຫະລັດ ກ່າວວ່າ “ມັນບໍ່ໄດ້ໝາຍຄວາມວ່າພວກເຮົາຈະບໍ່ຮັບເອົາຂໍ້ຕົກລົງຫຍັງ ແຕ່ພວກເຮົາຢາກຮັບປະກັນວ່າ ພວກເຮົາມີຂໍ້ຕົກລົງທີ່ດີ, ຂໍ້ຕົກລົງທີ່ດີພໍ ທີ່ຈະຮັບປະກັນວ່າ ຢ່າງໜ້ອຍປະເທດຂອງພວກເຮົາຈະມີເສັ້ນທາງສູ່ຄວາມປອດໄພທີ່ແຈ້ງສະຫວ່າງຂຶ້ນໃນອະນາຄົດຂ້າງໜ້າ ສຳລັບປະຊາຊົນ ອັຟການິສຖານ ຫຼາຍກວ່າທິດທາງທີ່ພວກເຮົາກຳລັງປະເຊີນຢູ່ໃນເວລານີ້ ” ທ່າມກາງຂ່າວ ກ່ຽວກັບ ຄວາມເປັນໄປໄດ້ໃນການຖອນກຳລັງນັ້ນ, ສະມາຊິກສະພາສູງ ສະຫະລັດ ທ່ານ ລິນຊີ ແກຣມ ໄດ້ພົບປະກັບປະທານາທິບໍດີ ອັຟການິສຖານ ທ່ານ ອາສຣັຟ ການີ ແລະ ບັນດາຜູ້ນຳການເມືອງໃນນະຄອນ ຫຼວງ ກາບູລ ແລະ ໄດ້ກ່າວວ່າ ກຸ່ມຕາລີບານ ບໍ່ສາມາດເປັນທີ່ໄວ້ວາງໃຈ ໃຫ້ເປັນກຳລັງປາບປາມລັດທິກໍ່ການຮ້າຍທີ່ໜ້າເຊື່ອຖືໄດ້ ທ່ານ ລິນຊີ ແກຣມ ກ່າວວ່າ “ມັນຕ້ອງມີຄວາມກະຈ່າງແຈ້ງວ່າ ການມີໜ້າຂອງພວກເຮົາໃນ ອັຟການິສຖານ ຈະສືບຕໍ່ໄປ ແລະ ເປົ້າໝາຍຂອງພວກເຮົາແມ່ນເພື່ອຖອນກຳລັງຂອງພວກເຮົາ ອີງຕາມສະພາບການຕ່າງໆທີ່ຈະຮັບປະກັນການຖອນຕົວນັ້ນ ” ສະມາຊິກສະພາ ອາເມຣິກັນ ອີກທ່ານນຶ່ງ ໄດ້ມີຄວາມເປັນຫ່ວງວ່າ ກຸ່ມຕາລີບານ ແມ່ນສົນໃຈໃນການປະກາດຂໍ້ຕົກລົງ ຫຼາຍກວ່າການສິ້ນສຸດສົງຄາມໃນ ອັຟການິສຖານ ຢ່າງແທ້ຈິງ ທ່ານ ໄມເກິລ ວອລທ໌ ສະມາຊິກສະພາຕ່ຳ ສະຫະລັດ ໄດ້ກ່າວວ່າ “ນຶ່ງໃນຄວາມເປັນຫ່ວງທີ່ສຳຄັນຂອງຂ້າພະເຈົ້າກໍແມ່ນວ່າ ຕອນນີ້ ກຸ່ມຕາລີບານ ແມ່ນກຳລັງໃຊ້ຂໍ້ຕົກລົງສັນຕິພາບນີ້ ເປັນໄຊຊະນະໃນການໂຄສະນາຊວນເຊື່ອ ພວກເຂົາເວົ້າວ່າພວກເຮົາໄດ້ຊະນະ, ທີ່ພວກເຮົາໄດ້ເອົາຊະນະ ອາເມຣິກາ ການນຳຂອງກຸ່ມຕາລີບານ ແມ່ນກຳລັງບອກພວກນັກຮົບຂອງເຂົາວ່າ ອີກພຽງສອງສາມປີ ພວກ ອາເມຣິກັນ ໝົດທຸກຄົນກໍຈະຫາຍໄປຈາກປະເທດ ” ແຕ່ໃນສອງອາທິດສຸດທ້າຍຂອງປີ 2019 ໃນຂະນະທີ່ ສະຫະລັດ ແລະ ກຸ່ມຕາລີບານ ບໍ່ສາມາດທີ່ຈະບັນລຸຂໍ້ຕົກລົງໄດ້ນັ້ນ, ລັດຖະບານທ່ານ ທຣຳ ກໍໄດ້ເລີ່ມປະກາດວ່າ ການຖອນກຳລັງອອກຈາກ ອັຟການິສຖານ ແມ່ນຈະບໍ່ຜູກມັດກັບກັບຂໍ້ຕົກລົງກັບກຸ່ມຕາລີບານອີກຕໍ່ໄປ ລັດຖະບານທ່ານ ທຣຳ ຄາດວ່າຈະປະກາດແຜນການຕ່າງໆ ເພື່ອຖອນກຳລັງທະຫານປະມານ 4,000 ຄົນອອກຈາກ ອັຟການິສຖານ ໃນອະນາຄົດອັນໃກ້ນີ້